1.Kontekst

Uredbom (EU) br. 1294/2013 uspostavljen je program Carina 2020. kao višegodišnji program djelovanja za carinu u EU-u kojim se olakšavala i jačala suradnja među nacionalnim upravama. U skladu s člankom 18. stavcima 1. i 2. naručena je vanjska studija za potrebe evaluacije u sredini programskog razdoblja. Rezultati te studije prikazani su u priloženom radnom dokumentu službi i na njima se temelji ovo izvješće.

Svrha evaluacije u sredini programskog razdoblja bila je ocijeniti program Carina 2020. od trenutka njegova pokretanja 1. siječnja 2014. do polovine razdoblja njegove provedbe (31. prosinca 2017.). U evaluaciji je u obzir uzet cjelokupan niz financiranih aktivnosti i dionika obuhvaćenih tim programom.

U ovom se izvješću nastoji prikazati napredak koji je postignut s obzirom na i. ostvarivanje ciljeva programa; ii. učinkovitost korištenja sredstava i aspekte pojednostavnjenja; iii. daljnju relevantnost programa; iv. njegovu usklađenost s općim politikama EU-a i drugim inicijativama te njegov doprinos njima i v. dodanu vrijednosti programa na razini EU-a.

2.Relevantnost

Carinska unija temelj je EU-a i bitan čimbenik u funkcioniranju jedinstvenog tržišta. Brojne aktivnosti u području carine prekogranične su prirode te uključuju sve države članice i utječu na njih. Područje carinske unije EU-a uređeno je zajedničkim pravilima i postupcima utvrđenima u Carinskom zakoniku Unije . Sam Carinski zakonik Unije važna je prekretnica u modernizaciji carine EU-a te se njime nastoji stvoriti okruženje bez papira za carinu i trgovinu.

Program Carina u svojim različitim verzijama postoji već više od 25 godina te se razvijao zajedno s jedinstvenim tržištem. U tom programu trenutačno sudjeluju 34 države: 28 država članica EU-a te šest kandidatkinja i potencijalnih kandidatkinja. Program Carina postao je tijekom godina sastavni dio nacionalnog i europskog carinskog okruženja te carinskih politika, procesa i postupaka. Ponekad je (primjerice, u slučaju IT infrastrukture) njegovo postojanje gotovo neprimjetno u svakodnevnom radu carinskih službenika i gospodarskih subjekata. Međutim, kako se nastavlja moderniziranje carinske unije, taj je program vjerojatno potrebniji nego ikada prije. U tom se kontekstu taj program smatra važnim za opće potrebe dobro funkcionirajuće carinske unije EU-a, što se očituje u konkretnijim potrebama nacionalnih carinskih uprava, gospodarskih subjekata i europskih građana.

Za carinske uprave program je bio osobito važan jer im je pomogao u uvođenju europskih informacijskih sustava i osiguravanju njihove financijske održivosti; u većini su slučajeva ti sustavi propisani Carinskim zakonikom Unije, a Komisija i države članice zajednički odgovaraju za uvođenje tih sustava i podršku tim sustavima. S pomoću programa Carina zadovoljena je potreba da elektronički carinski sustavi budu pouzdani, interoperabilni i međusobno povezani s objedinjenim sustavom podataka u svrhu dobrog funkcioniranja carinske unije EU-a. Četrdeset devet različitih IT sustava i infrastruktura za podršku već su u funkciji te je njihova visoka pouzdanost od ključne važnosti za neometano funkcioniranje carinskih postupaka i jedinstvenog tržišta u cjelini. Općenito, utvrđeno je da IT sustavi, koji su već dugo u funkciji i podupiru tradicionalniju ulogu i potrebe carine u području razvrstavanja robe, upravljanja carinskim tarifama ili nadzora nad kretanjem robe, najbolje odgovaraju tim temeljnim potrebama.

Kad je riječ o gospodarskim subjektima, njima je potrebno da se carinski postupci odvijaju učinkovito i djelotvorno jer brzina i pouzdanost carinjenja izravno utječu na produktivnost i profitabilnost poslovanja. Iako su nacionalne uprave glavni korisnici programa Carina 2020., IT sustave koji se financiraju tim programom redovito upotrebljavaju i tisuće gospodarskih subjekata. Ti im sustavi omogućuju brz pristup informacijama koje nisu drugdje dostupne, čime se pomaže u smanjenju određenog dijela administrativnog opterećenja i u pojednostavnjenju postupaka, a time se u konačnici povećava pravna sigurnost i pridonosi neometanom odvijanju trgovine. Zajedničkim djelovanjima u okviru programa Carina 2020. omogućuje se dijalog carine i poslovne zajednice te se pomaže u optimiziranju potencijala koji taj program ima za države članice, pri čemu se uzimaju u obzir praktične posljedice za poduzeća. U nekim je slučajevima utvrđeno da se time odnos između carinskih uprava i poduzeća pretvara u odnos koji se u većoj mjeri temelji na partnerstvu, što bolje odgovara suvremenom poslovnom okruženju.

Programom Carina 2020. rješavaju se i pitanja od opće važnosti za sve europske građane. Ona se odnose na prijetnje od nedozvoljene međunarodne trgovine i krijumčarenja zabranjene robe, koji predstavljaju rizik za njihovu sigurnost ili zdravlje. Stoga sve važniji postaju posebni ciljevi programa u pogledu sigurnosti i zaštite europskih građana. Podjednako su važni i problemi koji proizlaze iz povećanog stupnja digitalizacije gospodarstva i usluga. Struktura i ciljevi programa Carina 2020. u potpunosti su u skladu s interesima dionika.

3.Djelotvornost

Opći je cilj programa potpora funkcioniranju i modernizaciji carinske unije putem suradnje između zemalja sudionica, njihovih carinskih tijela i njihovih službenika. U okviru evaluacije utvrđeno je da su programom pruženi okvir i tehnološka sredstva koji su potrebni za suradnju i razmjenu informacija u svrhu potpore funkcioniranju i modernizaciji carinske unije (osobito u pogledu provedbe Carinskog zakonika Unije) te je time ojačano jedinstveno tržište.

S pomoću sigurne platforme za razmjenu informacija koja se podupire u okviru programa pomoglo se državama članicama i gospodarskim subjektima da prevladaju svoju nesklonost u pogledu razmjene osjetljivih podataka, koja je otežavala njihovu djelotvornu suradnju. Samo 2017. razmijenjeno je gotovo 4,8 milijardi poruka.

Zahvaljujući zajedničkim djelovanjima u okviru programa omogućene su daljnje razmjene najbolje prakse i učenje. Svaka vrsta djelovanja bila je u određenim okolnostima najrelevantnija, ovisno uglavnom o željenom ishodu. U okviru svih vrsta djelovanja, uključujući timove stručnjaka (novi alat kojim se podupire pojačana operativna suradnja na regionalnoj ili tematskoj osnovi), program je pomogao upravama u utvrđivanju, širenju i prihvaćanju najbolje prakse. To je dovelo do praktičnog prihvaćanja poboljšanih metoda rada u carinskoj upravi i do dosljednijeg pristupa u provedbi carinskih pravila.

Program Carina 2020. pomogao je u izgradnji povjerenja među carinskim upravama te između carinskih uprava i gospodarskih subjekata. Većina sudionika iskoristila je tu priliku za uspostavu i širenje mreža i kontakata, a velika većina sudionika redovito se koristila tim vezama za rješavanje svakodnevnih problema. Sudionici su određene rezultate rada (npr. smjernice, izvješća sa sastanaka, primjere najbolje prakse itd.) razmjenjivali i sa svojim kolegama te su ih aktivno koristili u svojem svakodnevnom radu. Vrijednost uspostavljenih ljudskih mreža i osobnih kontakata čini neke od najviše cijenjenih koristi predmetnog programa.

Ta suradnja i povjerenje neophodni su jer carinska tijela ovise jedna o drugima u pogledu obavljanja svojih zadaća naplate prihoda, čime štite financijske i gospodarske interese EU-a i njegovih država članica. Uspjesima programa Carina 2020. mogu se pribrojiti pojačana suradnja među carinskim tijelima, razmjena najbolje prakse, primjena iskušanih i provjerenih rješenja u praksi, povjerenje koje je stvoreno među sudionicima te povjerenje u IT sustave koje oni koriste. Slično tomu, u području povećanja sigurnosti i zaštite, analitičari carinskih rizika imaju zadaću svakodnevne obrane od sigurnosnih prijetnji, pri čemu se oslanjaju na pouzdanu razmjenu informacija među sobom, a često i s drugim tijelima, koja se jamči na temelju programa Carina 2020. U tom kontekstu, predmetnim programom podupire se rad carinskih uprava u područjima upravljanja rizikom, upravljanja vanjskim granicama, carinske tehnologije za otkrivanje i zaštite kulturne baštine ili prirode.

Kad je riječ o povećanju administrativnih kapaciteta carinskih tijela, programom Carina 2020. osigurava se široka potpora, u rasponu od tehničkih i operativnih pitanja do više strateških pitanja kao što su pravna provedba i ujednačenost. Od ključne je važnosti bilo pomaganje carinskim upravama da se pripreme na formalno donošenje Carinskog zakonika Unije. U najnovije module za e-učenje za provedbu Carinskog zakonika Unije već je uključeno 68 915 carinskih službenika i 726 000 gospodarskih subjekata. Zajedničkim djelovanjima i osposobljavanjem u okviru programa već su olakšani i. zajedničko razumijevanje pravnih zahtjeva; ii. usklađivanje tumačenja carinskih odredbi; iii. standardizacija terminologije i iv. veća ujednačenost u primjeni metoda rada iz Carinskog zakonika Unije.

Zahvaljujući većoj suradnji među državama članicama, financijskoj i tehničkoj potpori za razvoj i uvođenje europskih informacijskih sustava te povećanim kapacitetima država članica za primjenu odredbi Carinskog zakonika Unije, predmetni je program pridonio ispravnom funkcioniranju i modernizaciji carinske unije EU-a.